የአረና ትግራይ ለዲሞክራሲና ሉዓላዊነት (አረና) ፓርቲ ሊቀመንበር የሆኑት አቶ ገብሩ አስራት በበኩላቸው፤ ስለ ኤግዚቢሽኑ እንዲሁም ስለ ወታደራዊ ተግባራቱ በሚዲያ እየቀረቡ ያሉትን ከመከታተል ባለፈ በአካል እንዳልተመለከቱት በመግለፅ፤ በአሉን አስመልክቶ እየቀረቡ ያሉት መሣሪያዎች ግን መከላከያው ብቃት ያለው መሆኑን የሚያስመሰክሩ ሆነው እንዳላገኟቸው አስታውቀዋል፡፡ የሀገራችን መከላከያ ሃይል ተጠናክሮ የሀገሪቱን ደህንነት በሚገባ እንዲያስጠብቅ እፈልጋለሁ የሚሉት አቶ ገብሩ፤ የኛ ተቀናቃኞች ዛሬ ታንክና ተዋጊ ጀት ከመገጣጠም አልፈው ኒውክለር እየሰሩ ባለበት ሁኔታ እነሱን የሚመጥን ዝግጅት ሳናደርግ የመከላከያው ብቃት አድጓል ማለት እንደማይቻል ይገልፃሉ፡፡ በህገ መንግሥቱ አንቀፅ 87 ንዑስ አንቀፅ 5 ላይ የመከላከያ ሠራዊቱ ተግባሩን ከፖለቲካ ድርጅቶች ወገናዊነት ነፃ በሆነ አኳኋን ያከናውናል የሚለውን ድንጋጌ መነሻ በማድረግ የገዢው ፓርቲ የፖለቲካ ርዕዮተ ዓለም የሆነው አብዮታዊ ዲሞክራሲ ለሠራዊቱም ዋና መመሪያና መንቀሳቀሻ መሆኑ ተገቢ አለመሆኑን አቶ ገብሩ ተናግረዋል፡፡
